Diari Oficial de la Generalitat Valenciana


Sumari del DOGV 4168, del 15-01-2002 (2001/12453)

RESOLUCIÓ de 20 de novembre de 2001, del director del Centre de Desenvolupament Marítim, per la qual s'atorga a la senyora Rosa Savall Roselló la concessió administrativa per a ocupar i explotar com a bar restaurant un local, denominat Haití, en el port de Dénia.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4168

Data del DOGV
:   15-01-2002

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   2001/12355


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 20 de novembre de 2001, del director del Centre de Desenvolupament Marítim, per la qual s'atorga a la senyora Rosa Savall Roselló la concessió administrativa per a ocupar i explotar com a bar restaurant un local, denominat Haití, en el port de Dénia. [2001/A12496]
  
Atés que la sol·licitud formulada per la senyora Rosa Savall Roselló per a ocupar i explotar com a bar restaurant un local, denominat Haití, en el port de Dénia.
  
Vist que, per Resolució del director general d'Obres Públiques de 31 d'octubre de 1995, es va atorgar a la citada senyora la concessió administrativa per a l'explotació com a bar restaurant de l'indicat local i la superfície adjacent en el port de Dénia, entre les condicions del qual s'establien les següents:
  
· Termini: cinc anys.
  
· Superfície: 238 metres quadrats (152 m2 coberts i 86 m2 descoberts)
  
· Cànon 775.844 pessetes a l'any, a raó de 1.700 pessetes / metre quadrat descobert autoritzat de juny a setembre i 4.500 pessetes / metre quadrat cobert i sense partida alçada per activitat industrial. La concessió va véncer el 12 de desembre de 2000.
  
Vist informe favorable emés pel Servei d'Explotació i Conservació de Ports, pel qual es proposa que s'atorgue la concessió administrativa sol·licitada, en el qual s'indica, entre altres aspectes, que la senyora Savall està explotant el local que ens ocupa des de la seua construcció, sense que siguen ressenyables incidències en el desenvolupament de la seua activitat; i que l'ordenació i els possibles usos en el port no preveuen la destinació del local i la superfície a fins distints de l'actual, que, d'altra banda, complementa la resta de l'activitat portuària.
  
El dit informe indicava que la peticionària hauria de presentar una memòria valorada que preveiera les obres d'adequació del local necesssàries, per la qual cosa es va requerir la senyora Savall perquè presentara la dita memòria, a més de la preceptiva documentació administrativa.
  
Presentada la documentació requerida, el Servei d'Explotació i Conservació de Ports emet un informe en què s'indica que considera adequada l'execució de les obres d'adequació del local que ha de realitzar segons projecte presentat, que són:
  
- Pintat exterior del local després de la preparació i massillat previs.
  
- Pintat interior del local després de la impermeabilització de baixos.
  
- Substitució d'estructura tubular per estructura de fusta d'iroko.
  
- Substitució de tendals en l'estructura exterior.
  
De conformitat amb el que disposa l'article 146 del Reglament per a l'Execució de la Llei de Costes, es va sotmetre la sol·licitud a informació pública per termini de vint dies, durant el qual no es van presentar al·legacions.
  
Notificada a la interessada la Resolució de 20 de setembre de 2001, de sotmetiment de condicions en què podria atorgar-se la concessió de referència, amb data 20 de novembre de 2001 té entrada en el Servei de Gestió de Ports l'escrit d'acceptació d'aquestes, subscrit per la senyora Rosa Savall Roselló.
  
Fent ús de les atribucions que concedeix al director del Centre de Desenvolupament Marítim l'article 32 del Decret 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
Atorgar a la senyora Rosa Savall Roselló la concessió administrativa per a ocupar i explotar com a bar restaurant un local, denominat Haití, en el port de Dénia; amb les condicions que s'indiquen en els plecs inserits a continuació:
  
Les condicions generals que a continuació s'indiquen seran d'aplicació mentre no es contradiguen amb les condicions particulars que més endavant també es detallen.
  
Condicions generals
  
1. Termini:
  
Aquesta concessió s'atorga pel termini que s'estableix en el plec de condicions particulars, que no podrà ser superior a 30 anys, i es deixa fora de perill el dret de propietat, sense perjudici de tercer, sense cessió del domini públic ni de les facultats dominicals de l'administració.
  
2. Transmissibilitat:
  
La present concessió és transmissible per actes inter vivos després de la autorització prèvia de l'Autoritat Portuària, i s'entén que qui se subrogue en els seus drets assumirà també les obligacions que s'imposen en aquesta concessió.
  
L'Autoritat Portuària podrà exercir els drets de tempteig i de retractació en els termes legalment previstos.
  
Quan la persona jurídica titular d'una concessió es transforme, es fusione amb una altra o s'escindisca, es considerarà que s'ha produït un canvi de titularitat, i serà, per tant, necessària l'autorització expressa a què es refereix el paràgraf anterior.
  
Quan el concessionari siga una persona jurídica, l'activitat principal de la qual consistisca en el gaudi de la concessió, es considerarà transmissió qualsevol canvi de titularitat de les accions o participacions que supose substitució dels socis o accionistes que ho foren al temps de l'atorgament de la concessió, en percentatge igual o superior al 50% del capital social.
  
Si la societat titular canvia únicament de denominació social, només estarà obligat a notificar-ho a l'Autoritat Portuària.
  
3. Gravamen:
  
La constitució d'hipoteques i d'altres drets de garantia sobre la concessió haurà de ser autoritzada per l'Autoritat Portuària.
  
4. Ús i explotació:
  
La concessió es destinarà a l'activitat definida en la resolució d'atorgament, sense que el concessionari puga destinar el domini públic concedit, ni les obres en aquest executades a usos distints dels expressats.
  
5. Rescat per obres:
  
En el cas que el domini públic siga necessari total o parcialment per a la realització d'activitats o execució d'obres declarades d'utilitat pública i per a realitzar-les fóra necessari utilitzar o destruir en tot o en part les obres de la concessió, l'administració podrà procedir al rescat d'aquesta abans del seu venciment.
  
A aquest efecte, s'incoarà expedient de rescat de la concessió, en el qual es donarà audiència al concessionari, sense que el concessionari tinga un altre dret que ser indemnitzat per les obres no amortitzades, valorades en els termes establits en la Llei de Ports.
  
En aquesta valoració no es tindran en compte les obres realitzades pel concessionari sense autorització prèvia, les quals passaran igualment a l'administració sense dret a indemnització. El concessionari podrà, a més, retirar lliurement aquells elements existents en la concessió que no hagueren sigut indicats en l'acta de reconeixement final i no estiguen units de manera fixa a l'immoble, sempre que amb això no es produïsca trencament ni deterioració d'aquest, llevat que l'administració decidisca també el seu rescat.
  
Si les obres es trobaren deteriorades, es determinaria per part de l'administració el pressupost de les despeses necessàries per a deixar-les en bon estat, cosa que es notificarà al concessionari abans que s'aprove. El seu import es rebaixarà de la taxació, i la diferència que resulte serà la quantitat que s'abone al concessionari.
  
Realitzada l'entrega a l'Autoritat Portuària dels béns rescatats es tornarà la fiança d'explotació, a sol·licitud del concessionari, amb la deducció, si és procedent, de les quantitats que el concessionari haja de fer efectives per les responsabilitats en què haja incorregut.
  
6. Impostos i fiances:
  
El sol·licitant de la concessió haurà de constituir en la Tresoreria de la Generalitat Valenciana una fiança provisional equivalent al 2 per 100 de l'import de les obres.
  
Dins del termini d'un mes, comptador a partir del coneixement de la resolució d'atorgament pel concessionari, s'abonarà per aquest l'import corresponent a l'impost sobre Transmissions Patrimonials i Actes Jurídics Documentats, de conformitat amb Reial Decret Legislatiu 1/93, de 24 de setembre, i, a més, es constituirà, en metàl·lic o aval bancari, la fiança definitiva equivalent al 5 per 100 de l'import de les obres, en la Tresoreria de la Generalitat, del compliment de la qual donarà coneixement a aquesta administració.
  
La fiança definitiva respondrà de l'execució de les obres.
  
La fiança definitiva es tornarà al concessionari, a instància d'aquest, una vegada haja transcorregut un any des que haja sigut aprovada l'acta de reconeixement final de les obres i s'haja constituït la fiança d'explotació.
  
En el termini d'un any comptador des del dia en què el concessionari tinga notificació de l'aprovació del reconeixement final de les obres, el concessionari haurà de consignar una fiança d'explotació, en els termes fixats en les condicions particulars, en metàl·lic o en aval bancari, en la Tresoreria de la Generalitat, del compliment de la qual donarà coneixement a aquesta administració.
  
La fiança d'explotació respondrà de totes les obligacions derivades d'aquesta concessió, de les sancions que per incompliment de les condicions d'aquesta es puguen imposar en titular de la concessió i dels danys i els perjudicis que aquests incompliments puga ocasionar.
  
Si l'administració executara parcialment o totalment la fiança, el concessionari queda obligat a completar-la o a reposar-la en el termini d'un mes comptador a partir de la notificació de la disminució del seu import. L'incompliment d'aquesta obligació serà causa de caducitat de la concessió.
  
La fiança d'explotació s'actualitzarà cada cinc anys en proporció a la variació experimentada per l'índex general de preus al consum per al conjunt nacional total (IPC) durant aquest període.
  
7. Replantejament i projecte de construcció:
  
Les obres s'executaran d'acord amb el projecte tècnic que es fa referència en les condicions particulars i en el termini que en aquestes s'indica.
  
El concessionari sol·licitarà per escrit, amb la suficient antelació perquè les obres puguen començar dins del termini, el replantejament d'aquestes, que es practicarà per l'enginyer director del port i el personal auxiliar a les seues ordres, amb assistència de l'interessat, i s'alçarà acta i pla en què es consignarà la superfície ocupada, que serà sotmesa al director general d'Obres Públiques per a la seua aprovació, si procedeix.
  
Quan el projecte presentat pel concessionari tinga caràcter de bàsic, abans del replantejament de les obres, i, en tot cas i en el termini de dos mesos, des del coneixement de l'adjudicació de la concessió, el concessionari haurà de presentar el projecte de construcció.
  
Aquest projecte de construcció serà examinat pels serveis tècnics per a comprovar que és suficientment complet i no altera el projecte bàsic sotmés a informació pública. Si els dits serveis estimen que el projecte és incomplet, el concessionari haurà de completar-lo degudament en el termini que a l'efecte se li concedisca.
  
En el cas que el projecte de construcció diferisca substancialment del projecte bàsic sotmés a informació pública, l'administració podrà adoptar alguna de les decisions següents:
  
a) Obligar el concessionari a què adapte el projecte de construcció al bàsic.
  
b) Sotmetre el projecte de construcció a informació pública i als tràmits pertinents per a la modificació de les concessions.
  
La concessió no produirà efectes fins que aquesta administració done la seua conformitat al projecte de construcció.
  
Si transcorregut el termini assenyalat en les condicions particulars per al començament de les obres, aquestes no s'hagueren iniciat per causes no justificades, segons el parer de l'Autoritat Portuària, aquesta declararà la caducitat de la concessió, i quedarà al seu favor la fiança de construcció. En el supòsit en què el concessionari acredite que no ha iniciat les obres en el termini establit perquè se li han denegat, per part d'altres organisme públics, les llicències, els permisos i les altres autoritzacions necessàries, podrà renunciar a la concessió, en aquest cas se li tornarà la fiança de construcció.
  
En qualsevol cas, el concessionari podrà sol·licitar la pròrroga del termini establit per a l'inici de les obres que serà atorgada per l'Autoritat Portuària sempre que existisquen raons que justifiquen la demora en la iniciació de les obres.
  
8. Reconeixement de les obres:
  
Acabades les obres, el concessionari sol·licitarà per escrit de la Direcció Tècnica del Port el reconeixement d'aquestes, que es practicarà amb assistència d'aquest i de l'interessat, i s'alçarà acta que serà elevada al director general d'Obres Públiques, per a la seua aprovació, si procedeix.
  
En l'acta s'arreplegarà la superfície exacta ocupada per la concessió, a la qual s'aplicarà el cànon a què es fa referència en la condició 14a.
  
9. Vigilància de les obres:
  
Les obres estaran sota la inspecció i la vigilància del director tècnic del port, i no seran obstacle al pas per a l'exercici de la vigilància litoral, i el concessionari estarà obligat a conservar-les en bon estat, i no podrà, igual que el terreny, arrendar-les ni destinar-les a usos distints que els expressats.
  
10. Inspecció de l'execució:
  
L'administració podrà inspeccionar en tot moment l'execució de les obres, per a comprovar si aquestes s'ajusten al projecte a partir del qual s'ha atorgat la concessió. Si apreciara l'existència de desviacions en relació amb aquest, podrà aprovar el reconeixement de les obres quan considere que la modificació no altera substancialment la concessió, ni requereix una nova informació pública, o tramitar la seua legalització mitjançant el procediment corresponent, o disposar que les obres s'ajusten al projecte autoritzat. En aquest últim supòsit, si el concessionari no ho fa en el termini que se li indique, es procedirà a la incoació d'expedient de declaració de caducitat de la concessió.
  
11. Despeses:
  
Les despeses originades pels anuncis de la informació pública i de la resolució d'atorgament de la concessió seran a càrrec del concessionari.
  
Les despeses que s'originen pel replantejament, la inspecció i el reconeixement de les obres seran a càrrec del concessionari.
  
12. Altres autoritzacions:
  
L'atorgament d'aquesta concessió no eximeix el seu titular de l'obtenció de les llicències, els permisos i les autoritzacions que siguen legalment exigibles, ni del pagament dels impostos que li siguen d'aplicació, que inclou l'impost sobre béns immobles, o el que legalment el substituïsca.
  
13. Renúncia:
  
Si l'interessat desisteix de la petició o renuncia al títol, perdrà la fiança o fiances constituïdes. A més, excepte decisió contrària de l'administració, quedarà obligat a alçar les obres i les instal·lacions a la seua costa, i deixarà el terreny de la concessió lliure de tota ocupació, en el termini que se li assenyale.
  
14. Cànon:
  
El concessionari abonarà per semestres avançats, mitjançant transferència bancària al compte que se li indique en cada liquidació que se li practique per l'administració, a partir del coneixement de la resolució d'atorgament, i en concepte de cànon les quantitats que s'indiquen en el plec de condicions particulars.
  
El cànon es revisarà en els termes establits en les condicions particulars.
  
15. Obligació de conservació de manteniment:
  
El concessionari està obligat a conservar i a mantenir les obres i els terrenys concedits en perfecte estat d'utilització, fins i tot des dels punts de vista de neteja, d'higiene i d'estètica, i realitzarà al seu càrrec els treballs de conservació i de manteniment i totes les reparacions que siguen necessàries per a això.
  
16. Efectes de reversió:
  
Quan per venciment del termini concessional es produïsca la reversió, quedaran extingits automàticament, sense necessitat de declaració expressa, els drets reals o personals que pogueren tindre terceres persones sobre el domini públic concedit i les obres i les instal·lacions objecte de la concessió. L'administració no assumirà tampoc els contractes de treball que poguera haver concertat el concessionari per a l'exercici de la seua activitat empresarial, sense que, per tant, es puga entendre, de cap manera, que la reversió implica la successió d'empresa prevista en l'article 44 del Text Refós de Llei de l'Estatut dels Treballadors, aprovat pel Real Decret Legislatiu 1/1995, de 24 de març, ni que l'Autoritat Portuària siga l'empresari principal de l'activitat realitzada pel concessionari, a l'efecte de l'article 42 del dit text refós.
  
Acabat el termini concessional, revertiran al domini públic estatal els terrenys, les obres i les instal·lacions objecte de la concessió, i el concessionari està obligat, a càrrec seu, a la demolició i la retirada de les dites obres i les instal·lacions, parcialment o totalment, fins i tot amb reposició del terreny al seu anterior estat, en el termini que se li assenyale i sense cap dret a indemnització, excepte en el cas que l'administració, de pròpia iniciativa o a petició del concessionari, declare que, atés que es manté l'interés públic de les obres i les instal·lacions, procedeix el seu manteniment per a continuar la seua explotació en la forma que es determine.
  
El concessionari podrà retirar aquells elements que no figuren en l'acta de reconeixement final alçada segons estableix l'anterior condició 9a, sempre que no estiguen units de manera fixa a l'immoble i amb això no es produïsca trencament ni deterioració d'aquest, si l'administració no decideix també la seua adquisició.
  
17. Acta de reversió:
  
De la recepció per l'administració dels béns revertits, s'alçarà la corresponent acta en presència del concessionari, si compareguera. En l'acta es ressenyarà el compliment pel concessionari de l'obligació de reposar el terreny al seu anterior estat o en el cas que l'administració haguera optat pel manteniment de les obres i les instal·lacions, l'estat de conservació d'aquestes, amb especificació dels deterioraments que presenten. En aquest últim cas, l'acta servirà de base per a instruir el corresponent expedient, en el qual s'indicarà al concessionari el conjunt de reparacions necessàries que s'han d'executar al seu càrrec en el termini que se li assenyale.
  
18. Sancions:
  
L'incompliment total o parcial de les condicions i les prescripcions imposades en la concessió donarà lloc a la incoació del corresponent expedient sancionador, sense perjudici que, segons el parer de l'administració, la infracció poguera ser constitutiva de delicte o falta, aquesta passarà el tant de culpa a la jurisdicció competent.
  
19. Caducitat:
  
Serà causa de declaració de caducitat d'aquesta concessió, a més de les previstes legalment, l'incompliment de les obligacions descrites en aquest plec.
  
La declaració de caducitat significarà la pèrdua de la fiança o les fiances constituïdes, i podrà portar aparellada, a criteri de l'administració, la demolició, retirada de les obres i les instal·lacions, parcial o total, a càrrec del concessionari, fins i tot amb reposició del terreny al seu anterior estat, en el termini que se li assenyale i sense cap dret a indemnització.
  
La tramitació de l'expedient de caducitat es realitzarà amb independència de la incoació del procediment sancionador que procedisca, d'acord amb el que disposa l'anterior condició.
  
20. Inscripció en el Registre de la Propietat.
  
Si el concessionari inscriu la concessió en el Registre de la Propietat, haurà de facilitar a l'administració el certificat acreditatiu de la dita inscripció.
  
Extingida la concessió, el concessionari sol·licitarà la cancel·lació de la inscripció i donarà compte d'això a l'administració que la concedeix.
  
21 Execució subsidiària:
  
Quan el concessionari obligat a això no duga a terme les accions que se li ordene per part de l'administració, en aplicació de les condicions corresponents, aquesta, de conformitat amb la Llei 30/1992, de Règim Jurídic de les Administracions Públiques i del Procediment Administratiu Comú, podrà procedir a la seua execució subsidiària, i l'import de les despeses, així com dels danys i els perjudicis, seran a càrrec del concessionari.
  
II. Condicions particulars
  
1. Termini
  
Aquesta concessió s'atorga pel termini de tres anys, prorrogables anualment a la tàcita, i el termini màxim total és de deu anys, comptador des de l'endemà del venciment de l'anterior concessió, el 13 de desembre de 2001.
  
2. Fiança per l'execució de les obres i la fiança d'explotació
  
El titular de l'autorització mantindrà en la Tresoreria de la Generalitat Valenciana, Serveis Territorials de la Conselleria d'Economia i Hisenda, situats a Alacant, carrer de Churruca número 25, les quantitats següents:
  
a) Un depòsit en concepte de fiança per l'execució de les obres previstes, per import del 5% del valor d'aquestes.
  
b) Un depòsit en concepte de fiança, i durant tota l'ocupació, per import d'un milió cinc-centes noranta mil set-centes trenta pessetes (1.590.730 PTA / 9.560,48 euros) per a respondre del compliment d'aquestes obligacions.
  
Els dits depòsits s'hauran de fer efectius amb anterioritat al muntatge de la instal·lació, o a l'ocupació i/o explotació efectives, i seran tornats a l'acabament del termini d'aquesta si no existira responsabilitat per incompliment de les obligacions que responen les fiances. S'admet per a aquesta la modalitat d'aval bancari. Del seu compliment es donarà compte a aquesta administració. Si no s'acredita el dit compliment segons allò que s'ha indicat, no es procedirà a atorgar la concessió sol·licitada, i arxivarà l'expedient
  
3. Cànon
  
a) Per aprofitament de superfície: vuit-centes trenta mil set-centes trenta pessetes a l'any (830.730 PTA / any), calculades a raó de 1.700 metres quadrats / any, pels 86 metres quadrats de superfície descoberta i 4.500 pessetes / metre quadrat / any pels 152 metres quadrats de superfície coberta.
  
b) Per rendiment d'activitat i valoració d'actius tangibles i intangibles del negoci: set-centes seixanta mil pessetes / any (760.000 PTA/any)
  
Total del cànon anual: 1.590.730 pessetes / 9.560,48 euros.
  
L'import assenyalat no inclou l'IVA o qualsevol altre impost que haja de ser aplicat
  
4. Revisió del cànon
  
El dia 1 de gener de cada any, el cànon podrà ser revisat amb aplicació de les variacions registrades en l'índex de preus al consum de l'any anterior, conforme a l'Institut Nacional d'Estadística
  
5. Caducitat per mora en el pagament del cànon
  
Sense perjudici del que estableix la condició general 19, a l'efecte del que disposa l'article 159.c del Reglament de Costes, l'impagament en període voluntari, de dues o més liquidacions girades en concepte de cànon concessional, serà causa de caducitat de la concessió.
  
6. Obres que s'han de realitzar
  
S'executaran, a càrrec del concessionari, les obres d'adequació del local consistents en pintat interior i exterior del local, i la substitució d'estructura tubular exterior per una altra d'iroko de característiques semblants. Aquesta estructura no podrà tindre tancaments laterals.
  
Aquesta resolució no posa fi a la via administrativa. Contra la qual es pot interposar recurs d'alçada davant del conseller d'Obres Públiques, Urbanisme i Transports, en el termini d'un mes, comptador des de l'endemà al de la notificació de la present, sense perjudici de la utilització per part de l'interessat de qualsevol altre recurs que estime oportú.